《题郑仲潜东明山凿池曰灵渊》
元代·陈樵

凿池得清泉，泉清乃见天。宁知天可见，有自未凿前。

池泉一何静，天体一何圆。仰视天广覆，俯察天在渊。

俛仰倏上下，孰得知其然。至人有真见，不滞方若圆。

百虑本一致，万殊同一原。渊渊与浩浩，信匪言可宣。

天运妙不息，君子贵乾乾。孔圣有明训，请子观逝川。

作者简介：（1278—1365）元东阳人，字君采，号鹿皮子。幼承家学，继受经于程直方。学成不仕，隐居圁谷。性至孝。为文新逸超丽。有《鹿皮子集》。